
Text rozhodnutia
Súd: Krajský súd Prešov Spisová značka: 4Sd/46/2014 Identifikačné číslo súdneho spisu: 8014200726 Dátum vydania rozhodnutia: 25. 02. 2015 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2015:8014200726.2
ROZSUDOK V MENE SLOVENSKEJ REPUBLIKY
Krajský súd v Prešove samosudkyňou JUDr. Monikou Tobiašovou v právnej veci navrhovateľa S. G., trvale bytom A., G. č. X, proti odporkyni Sociálnej poisťovni, ústredie Bratislava, Ul. 29. augusta č. 8-10, o predčasný starobný dôchodok takto
r o z h o d o l :
P o t v r d z u j e rozhodnutie odporkyne zo dňa 12. marca 2014, číslo: XXX XXX XXXX 0.
Náhradu trov konania účastníkom n e p r i z n á v a.
o d ô v o d n e n i e :
Preskúmavaným rozhodnutím zo dňa 12.03.2013 odporkyňa podľa § 67 ods. 1 zákona č. 461/2003 Z. z. o sociálnom poistení v znení neskorších predpisov (ďalej len zákona) zamietla žiadosť navrhovateľa o predčasný dôchodok z dôvodu, že suma predčasného starobného dôchodku určená k 05.02.2014 nie je vyššia ako 1,2 násobok sumy životného minima pre jednu plnoletú fyzickú osobu.
Včas podaným opravným prostriedkom navrhovateľ napadol správnosť rozhodnutia odporkyne, pričom namietal, že splnil podmienku odpracovaných 15-tich rokov a žiadal, aby mu bol predčasný starobný dôchodok priznaný.
Odporkyňa v písomnom vyjadrení zo dňa 27.05.2014 žiadala, aby krajský súd napadnuté rozhodnutie zo dňa 12.03.2014 ako vecne správne potvrdil.
Krajský súd podľa § 250l a nasledujúcich ustanovení zákona č. 99/1963 Občianskeho súdneho poriadku (ďalej len O.s.p.) preskúmal napadnuté rozhodnutie ako aj konanie, ktoré mu predchádzalo, vypočul navrhovateľa s tým, že podľa § 250g ods. 2 v spojení s § 250l ods. 2 O.s.p. konal a rozhodol v neprítomnosti povereného zástupcu odporkyne, oboznámil sa s dávkovým spisom odporkyne a dospel k záveru, že opravnému prostriedku navrhovateľa nie je možné vyhovieť, lebo rozhodnutie a postup odporkyne sú v súlade so zákonom.
Navrhovateľ žiadosťou spísanou dňa 05.02.2014 požiadal odporkyňu o priznanie predčasného starobného dôchodku, ktorý žiadal priznať od 05.02.2014.
Podľa § 67 ods. 1 zákona poistenec, ktorý nie je sporiteľ podľa osobitného predpisu má nárok na predčasný starobný dôchodok, ak ku dňu, od ktorého žiada o jeho priznanie bol dôchodkovo poistený najmenej 15 rokov, chýbajú mu najviac dva roky do dovŕšenia dôchodkového veku a suma predčasného starobného dôchodku je vyššia ako 1,2 násobok sumy životného minima pre jednu plnoletú fyzickú osobu podľa osobitného predpisu.
Podľa § 60 ods. 6 zákona, rok dôchodkového poistenia je 365 dní dôchodkového poistenia.
Podľa § 68 ods. 1 zákona, suma predčasného starobného dôchodku je určená ako súčin priemerného osobného mzdového bodu obdobia dôchodkového poistenia získaného ku dňu vzniku nároku na výplatu predčasného starobného dôchodku a aktuálnej dôchodkovej hodnoty znížený o 0,5 % za každých začatých 30 dní odo dňa vzniku nároku predčasného starobného dôchodku do dovŕšenia dôchodkového veku.
V odôvodnení preskúmavaného rozhodnutia ďalej odporkyňa uviedla, že k 05.02.2014 navrhovateľ získal 10 832 dní obdobia dôchodkového poistenia. Presný rozpis je uvedený v priloženom osobnom liste dôchodkového poistenia (ďalej len osobný list). Pri posúdení nároku na dôchodok a určenie jeho sumy boli zhodnotené všetky preukázané obdobia dôchodkového poistenia (vrátane dôb, ktoré sa za obdobie dôchodkového poistenia podľa zákona považujú). Získanie ďalšie obdobia dôchodkového poistenia nebolo preukázané. Ku dňu 05.02.2014 navrhovateľ získal 29 rokov a 247 dní obdobia dôchodkového poistenia. Priemerný osobný mzdový bod je určený ako podiel úhrnu osobných mzdových bodov za jednotlivé kalendárne roky rozhodujúceho obdobia a obdobia dôchodkového poistenia v rozhodujúcom období vyjadreného v rokoch. V rozhodujúcom období kalendárnych rokov 1984 až 2013 na zistenie priemerného osobného mzdového bodu navrhovateľ nezískal aspoň 22 kalendárnych rokov podľa § 63 ods. 6 zákona. Rozhodujúce obdobie bolo preto podľa § 63 ods. 7 prvej vety zákona rozšírené postupne pred 1. január 1984 tak, aby v ňom bolo 22 kalendárnych rokov podľa § 63 ods. 6 zákona. Osobné mzdové body v týchto kalendárnych rokoch sa zisťujú osobitne za každý kalendárny rok, a to ako podiel úhrnu vymeriavacích základov, z ktorých sa platí poistné na dôchodkové poistenie a všeobecného vymeriavacieho základu uvedeného v prílohe č. 3 k zákonu a v príslušných opatreniach Ministerstva práce, sociálnych vecí a rodiny Slovenskej republiky, ktorými boli ustanovené sumy všeobecných vymeriavacích základov za kalendárne roky po kalendárnom roku 2002. Prehľad hodnôt osobných mzdových bodov za jednotlivé kalendárne roky rozhodujúceho obdobia je uvedený v osobnom liste. Poistencovi, ktorý v niektorom kalendárnom roku rozhodujúceho obdobia získal obdobie dôchodkového poistenia podľa § 255 ods. 3 zákona patrí za takýto kalendárny rok osobný mzdový bod, ktorého hodnota je 0,3. Takýto kalendárny rok sa z rozhodujúceho obdobia vylučuje a na výpočet priemerného osobného mzdového bodu sa vylúči aj počet dní kalendárneho roka obdobia dôchodkového poistenia. Ak takéto obdobie dôchodkového poistenia netrvalo celý kalendárny rok, patrí pomerná časť hodnoty osobného mzdového bodu pripadajúca na túto časť kalendárneho roka podľa § 255 ods. 3 zákona. Pretože navrhovateľ získal náhradnú dobu podľa § 9 zákona č. 100/1988 Zb. a získal dobu inej vojenskej služby alebo dobu civilnej služby v kalendárnom roku 1973 - 92 dní, v kalendárnom roku 1975 - 269 dní, v kalendárnom roku 1977 - 6 dní, v kalendárnom roku 1982 - 3 dni, v kalendárnom roku 1983 - 5 dní, v kalendárnom roku 1986 - 21 dní, v kalendárnom roku 1988 - 6 dní, v kalendárnom roku 1989 - 33 dní, v kalendárnom roku 1990 - 39 dní, v kalendárnom roku 1991 - 290 dní, v kalendárnom roku 1994 - 240 dní, v kalendárnom roku 1995 - 81 dní, v kalendárnom roku 1996 - 362 dní, patrí mu za tieto obdobia pomerná časť osobného mzdového bodu 0,3. Úhrn osobných mzdových bodov za jednotlivé kalendárne roky rozhodujúceho obdobia je 16,5584. V rozhodujúcom období navrhovateľ úhrnom získal 8 025 dní dôchodkového poistenia, to znamená 21,9864 rokov dôchodkového poistenia podľa § 63 ods. 1 zákona. Podiel úhrnu osobných mzdových bodov a rokov dôchodkového poistenia v rozhodujúcom období, priemerný osobný mzdový bod je 0,7532. Podľa § 63 ods. 4 písm. b/ zákona sa k priemernému osobnému mzdovému bodu v hodnote nižšej ako 1,0 pripočíta v roku 2014 18 % z rozdielu medzí hodnotou 1,0 a hodnotou priemerného osobného mzdového bodu. V súlade s uvedeným je hodnota priemerného osobného mzdového bodu 0,7977. Ku dňu 05.022014 navrhovateľ získal 10 832 dní obdobia dôchodkového poistenia, čo je 29,6768 rokov dôchodkového poistenia na účely výpočtu predčasného starobného dôchodku. Aktuálna dôchodková hodnota platná k 05.02.2014 je podľa Opatrenia Ministerstva práce, sociálnych vecí a rodiny Slovenskej republiky č. 469/2013 Z. z., ktorým sa určila suma aktuálnej dôchodkovej hodnoty na rok 2014 vo výške 10,2524 EUR. Dôchodkový vek podľa § 65 ods. 2 zákona navrhovateľ dosiahne dovŕšením 62 rokov veku, t.j. dňa 09.12.2015. Od 05.02.2014 navrhovateľovi do dovŕšenia dôchodkového veku do 09.01.2015 chýba 672 dní.
Suma predčasného starobného dôchodku navrhovateľa je 214,82 Eur mesačne. Je určená ako súčin priemerného osobného mzdového bodu (0,7977), obdobia dôchodkového poistenia (29,6768 rokov) a aktuálnej dôchodkovej hodnoty (10,2524 EUR), znížený o 0,5 % za každých začatých 30 dní obdobia, za ktoré sa dôchodok znižuje. Za 672 dní sa znižuje o 11,50 %, to znamená o 27,91129868 EUR mesačne.
Suma predčasného starobného dôchodku sa ďalej podľa § 82 zákona zvyšuje o 8,90 EUR mesačne (§ 1 písm. c/ Opatrenia Ministerstva práce, sociálnych vecí a rodiny Slovenskej republiky č. 329/2013 Z. z.) na sumu 223,70 EUR mesačne.
Suma životného minima pre jednu plnoletú fyzickú osobu podľa § 2 písm. a/ zákona č. 601/2003 Z. z. o životnom minime a o zmene a doplnení niektorých zákonov v znení zákona č. 554/2008 Z. z. a podľa Opatrenia Ministerstva práce, sociálnych vecí a rodiny Slovenskej republiky č. 186/2013 Z. z. k 05.02.2014 je 198,09 EUR mesačne. 1,2 násobok tejto sumy predstavuje sumu 237,70 EUR.
Keďže suma predčasného starobného dôchodku navrhovateľa určená ku dňu 05.02.2014 nie je vyššia ako 1,2 násobok sumy životného minima pre jednu plnoletú fyzickú osobu, a teda navrhovateľ nesplnil jednu z podmienok uvedenú v § 67 ods. 1 zákona, jeho žiadosť o priznanie predčasného starobného dôchodku bola odporkyňou zamietnutá v súlade s platnými právnymi predpismi.
Na základe týchto skutočností krajský súd podľa § 250q ods. 2 O.s.p. preskúmavané rozhodnutie odporkyne zo dňa 12.03.2014 ako vecne správne a zákonné potvrdil.
O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľ nebol v konaní úspešný, odporkyňa nemá zo zákona právo na náhradu trov konania, preto súd účastníkom náhradu trov konania nepriznal.
Poučenie:
Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2015:8014200726.2 (dáta aktuálne k 15. 11. 2026). Záväzné je znenie zverejnené súdom.




